**Pályázat az ELTE TTK Hallgatói Önkormányzat**

**Külügyi Biztos posztjára**

*2010-2011-es tanévre*

**1. Bemutatkozás, felkészülés, motiváció**

Hamow Kamirán Áron vagyok, 2006 óta Környezettan BSc-s hallgató. 2007-től az ELTE TTK Hallgatói Önkormányzatában, mint környezettan szakterületi képviselő kezdtem tevékenykedni. Képviselővé válásom óta aktívan részt veszek a Tanulmányi Csoport és a kari Tanulmányi és Oktatási Bizottság, az utóbbi egy évben a Kari Tanács és Jegyzetbizottság, jelen félév során pedig a Külügyi csoport munkájában.

# Az utóbbi hónapokban, igyekeztem behatóbban is megismerkedni a különböző ösztöndíjakkal, valamint a külügyi csoporttal, az ESN-el (Erasmus Student Network) és az EHKB-val (Egyetemi Hallgatói Külügyi Bizottság) is. A külügyi csoport ülésein részt vettem, tagjaival igyekszem elmélyíteni ismeretségünket. Felkerestem a karunkon az egyes Erasmus–koordinátorokat, a környezettan szakon aktívan együttműködöm Zsemle Ferenc koordinátorral. Sík Zsuzsanna Brigittával részt vettünk, a X. Országos Diplomataképző Konferencia és Országos Külügyes Találkozón, illetve segédkeztem a LEN keretein belül a külügyi majális szervezésében.

A külügyi biztos posztja, egyrészről számomra egy újfajta kihívás, amely során kamatoztathatom kreativitásom, hasznosíthatom eddigi szakmai és anyanyelvi szintű angol nyelvi ismereteimet. Másrészről már a felkészülés során is élvezetes volt a külügyi csoporttagokkal eltöltött idő, és nagy örömöm telik, a külföldi hallgatók és kultúrák valamint az EHKB megismerésében.

# 2. Célok, tervek, ütemezés

# A külügy kari és egyetemi szintű felértékelődése az utóbbi években, világossá tette, hogy egyetemünk is kiemelt kérdésként kezeli a mobilitás növelését. Az egyetemek rangsorolásakor a külkapcsolatok helyzete, és a kiutazott, valamint bejövő hallgatók száma, nagy súlyt kap. Az előző külügyi biztos, Ring Péter által megkezdett utat szeretném így én is folytatni.

***2.1, Külügyi csoport, Külügyi Mentorrendszer***

A jelenlegi szerkezetében nem kívánok változtatni a csoportnak, mivel továbbra is elsődleges, hogy minden szakterületről legyen ember, aki összefogja a szakos külügyi teendőket, hiszen a feladatok és problémák sokszor rendkívül szakspecifikáltan jelentkeznek. Éppen ezért fontos a szakos külügy megfelelő átlátása és fejlesztése, szerződések és lehetőségek bővítésével, új tagok bevonásával a csoportba. Ezáltal jobb hatásfokkal és egyenletesebb leterheltséggel tud a külügy dolgozni. A mostani tagok közül többen maguk is külföldre utaznak, végeznek tanulmányaikkal, ezért kiemelt lesz a képzett utánpótlás biztosítása, a külügyi csoportba való toborozás. Ebben számítok szakterületi koordinátorok, és a TTK mentorrendszerének támogatására is. Utóbbinak tapasztalata a csapatépítésben és tréningekben nagy segítségemre lehet, ezért szervezőivel szeretnék közösen egyeztetni az új külügyi főmentorral karöltve.

 A külügyi mentorrendszer, évről évre több érkező hallgatót segít javuló hatásfokkal. Idén új főmentorunk is lesz, Hornyák Szilviától a feladatot Morandini Viktor veszi majd át. Az előző évek tendenciái alapján, a következő évben körülbelül 20 mentorra lesz szükség. A toborzást már augusztusban megkezdenénk a gólyák bevonásával a gólyatáborokban. Maga a mentorfelvételi augusztus végén, szeptember elején lesz esedékes. Kétlépcsőssé tennénk a rendszert, az újak első évben juniorként segédkeznének a tapasztaltabb mentorok mellett. Külföldi hallgatót csak a senior mentorok kaphatnának. Amin mindenképpen szeretnék javítani, az a mentorok egysége, felkészültsége, ismeretei, valamint igyekeznénk az ESN által kínált programokba és lehetőségekbe minél több mentort és külföldi mentoráltat bevonni.

***2.2, Erasmus számok, tervek***

 2008-ban 31, 2009-ben 44, míg 2010-ben 52 mobilitási hellyel rendelkeztünk.

A következő évben a cél 60-65 hely lenne, 75-80 pályázóval és 12-15 szakmai gyakorlattal. Ehhez szükséges új szerződések kötése és régebbiek esetleges bővítése is, hogy minél szélesebb választék legyen elérhető, ezzel is motiválva a hallgatókat a pályázásra. Hosszútávon cél, több szakmai gyakorlatos pályázat és pályázó, mivel ez a hallgatók számára is kiváló gyakorlat, és előny a munkaerőpiacon. Új külkapcsolatok kialakítására, már a nyár folyamán, elsősorban uniós tagországok egyetemeivel szeretném megkezdeni a kommunikációt, érdeklődni az általuk kínált lehetőségekről, tárgyalni esetleges új szerződésekről. Természetesen, ehhez a karral való folyamatos egyeztetés is szükséges, hogy az intézmény és a külügy közös stratégiát alakíthasson ki.

Amint azt idén a környezettanon már elkezdtem, a többi szakterületen is szükséges lesz az idegen nyelven elérhető kurzusok frissítése, vagy újak bevezetése. A már létező kurzusoknál ellenőrizni kell, tényleg tartja-e őket az oktató, és amennyiben igen, úgy milyen formában.

Új dolog, a mesterszakosok első féléves pályázati lehetősége, ennek előkészítése most, lekoordinálása szeptember elején-közepén zajlik majd. Erről tájékoztatást már a gólyatáborokban, kiemelten a beiratkozás során, illetve levelezőlistákon nyújtanánk. A bírálás szeptember végén történne. Ehhez kapcsolódóan tarthatnék egy pályázatíró napot az érdeklődőknek, ahol megtudhatnának minden részletet a pályázásról, lépésről lépésre.

A tavaszi Erasmus pályázás előkészítését február elején kezdenénk meg.

***2.3, Informálás, kampány, együttműködés***

Új külügyes honlap létrehozása szükséges, megfelelően friss anyagokkal ellátva. Tervek szerint, ez blog alapú lenne, így a legaktuálisabb dolgok feltűnnek, kezelése egyszerű. Ez kiegészülne egy twitteres tájékoztatórendszerrel, hogy az információk, határidők, események, vagy rendkívüli hírek gyorsan és interaktívan hozzáférhetőek legyenek, biztosítva az érintettek egymás közti kommunikációjára is a lehetőséget. Természetesen nem szabad megfeledkezni a hagyományos csatornákról sem, mint a levelezőlisták, és a Tétékás-Nyúz hasábjai, plakátok, és szóróanyagok, illetőleg a rendezvényeken való interaktív és integrált megjelenés, az ESN-nel és EHKB-val együttműködve. Szeretnék egy Erasmus-blogot is létrehozni, ahol főleg a kiutazó hallgatók élménybeszámolói kapnának helyet, ezzel is buzdítva a mobilitásra hallgatótársainkat.

A hagyományosan megjelenő tájékoztató kiadványunk, amely tavaly Ösztöndíj Kalauz, korábban Iránytű néven jelent meg, idén is elkészül. Az anyagok frissítése és szerkesztése júliusban zajlik, és augusztus elejére készül el, hogy már a gólyatáborokban is hasznosítható legyen. A tervek szerint, a három lágymányosi kar együtt készíti el és adja majd ki, 800 példányban. A kiadvány koordinálását jómagam vállaltam.

Az ősz folyamán, októberben a lágymányosi karokkal együtt szeretném megrendezni az őszi külügyi fórumot, valamint tavasszal az Erasmus napot, ahogy ez az elmúlt években is történt.

**3. Záró gondolatok**

Magától értetődően eleget tennék a biztosi tisztségem kötelességeinek is, az alapszabály szerint, és azon túl. Kezdve a fogadóórák megtartásától, a hallgatók bárhol és bármikor történő tájékoztatásán át, az EHKB ülések látogatásán keresztül, az olyan fakultatív (kirándulás, kerékpártúra, stb.) csapat- és léleképítő programok szervezéséig, amit Betye Tamás jelenlegi IK HÖK külügyessel tervezgetünk őszre. Tájékoztatást nyújtanék a külüggyel kapcsolatos fejleményekről képviselőtársaimnak, és még a beszámolókat is igyekeznék időben elkészíteni. ☺

Köszönöm, hogy elolvastad pályázatomat. A pályázattal és egyebekkel kapcsolatban szívesen várok kérdéseket, megjegyzéseket a kamiran@ttkhok.elte.hu elektronikus levélcímre, vagy a 06-30/524-0328-as telefonszámon. Ha valaki személyesen is szeretne beszélni, igényét jelezheti a fenti két elérhetőségen keresztül, és egyeztetés után kitörő örömmel várom találkozásunk.

Üdvözlettel: Hamow Kamirán Áron

Budapest, 2010. június 24.